id en en en en id en en fr ms ca id en en en id en en fr ms ca id id en id ms id id id id ms id ms id ms id id id id id id id id ms id id ms ms id id ms id id id ms id id ms id id nds id id ms ms id id id id id id id id ms id ms ms id fi id id id id id id id id ms ru id id id id id id ms en ca en en en en de en en nl en en en ms id en id en id en ms fr en id id en en en en id en id id en mg en id id en en en id id en pt en id en en en id ms en en en id en en en id id id fi en en en en fa en en en en en en es en en ms en fr en en en en en id en en
Facebook dan Print Screen Itu Lagi – Saifulislam.Com
Friday , September 2 2022
Media sosial, diketuai oleh Facebook, kemudiannya oleh Whatsapp adalah dua platform yang sangat impulsif.
Laju sahaja hendak menulis, berkongsi, dan terkini print screen.
Semuanya kerana ia kelihatan sebagai sebuah komunikasi mantap, tanpa risiko berdepan untuk bertentang mata dengan sahabat, mahu pun lawan. Manusia paling jahil pun boleh menjadi alim, yang paling pengecut pun menjadi wira, dengan menyembunyikan diri di sebalik komunikasi E.
Setelah begitu lama berkecimpung di dalam penggunaan medium elektronik untuk dakwah dan komunikasi (cukup lama, kerana blog saya pun sudah sebaya dengan pelajar universiti hari ini), sudah tentu ada masa-masanya, kita memilih untuk berundur setapak, agar ada kemajuan yang berterusan.
Saya mahu mengurangkan satu tempat masyarakat membuang masa.
Saya mahu mereka kembali kepada alam nyata. Mahu cari ilmu, cari majlis ilmu. Tempuhi hujan, kesesakan trafik, surau tidak selesa, dan ceramah bosan tiada butang pause, lalu menyabarkan diri hingga beliau menutup majlis, solat Isyak berjemaah dan kembali ke rumah. Kembali ke rutin itu. Semua yang demikian tidak termasuk dalam ‘majlis ilmu’ tetapi penting dalam membentuk watak ‘penuntut ilmu’.
Apa yang tinggal adalah halaman Facebook kecil yang saya spesifikkan ia mengikut subjek tertentu. Selain menjadikan ia lebih berteraskan ilmu, saya juga mahu menjadikan ia sebagai cara saya mengawal diri daripada sikap ‘semua benda nak cakap’. Antara halaman kecil-kecilan yang saya kendalikan pada masa ini ialah:
Setelah biasa dengan halaman Facebook yang menerima puluhan ribu pembaca, ratusan komen dan like, juga share, saya membiasakan diri perlahan-lahan untuk selesa dengan hanya lima komen, tujuh share dan lima puluh like. Kembali ke kaedah asal iaitu, “engkau seru, dan Aku sampaikan”. Allah jua yang maha Berkuasa pada menyampaikan hidayah-Nya merentas jarak dan masa.
Ada pun komunikasi peribadi, akaun Facebook saya pernah mempunyai 5000 friends, di zaman saya ‘pasrah’ kepada hakikat diri saya sebagai seorang pendakwah yang sedang sangat aktif, dan sebahagian diri dimiliki oleh masyarakat. Ia membinasakan. Saya menyerap kegawatan masyarakat ke dalam kehidupan peribadi. Entah berapa oranglah sangat yang menjadi baik kerana perkongsian saya, tetapi yang pasti saya yang rosak binasa, sama ada kerana saya buat salah, atau saya rasa saya tidak buat salah, betul belaka.
Saya cekalkan hati dan unfriend lebih 4900 orang!
Sahabat yang masih ada di dalam Facebook saya pada masa ini
DI MANAKAH NILAI PERSAUDARAAN ITU?
Hatta yang sepengajian di sekolah, di Jordan, pernah sebantal atau makan berkongsi talam, semuanya saya unfriend. Saya lakukan itu kerana  saya tidak mahu diri saya dan sahabat saya terjebak dalam dosa buruk sangka, sindir menyindir, sedangkan di alam nyata, kami sudah pernah hidup bersama bertahun-tahun. Tidak cukupkah ukhuwwah itu untuk berbaik sangka, untuk sekurang-kurangnya berkata, “ala, anta bukan tak kenal Pok Sheikh Hasrizal tu. Dia kan memang macam tu!”
Tetapi tidak di Facebook.
Kita masing-masing sangat teruja dengan territory akaun peribadi kita, hingga sangkaan kita menjadi lebih besar daripada pengalaman yang hakikatnya lebih benar lagi nyata. Kita percaya kepada sangkaan. Kita buang nilai persaudaraan, sekurang-kurangnya untuk berbaik sangka.
80 orang yang masih friend di Facebook itu majoritinya adalah bukan Melayu dan berada di luar negara. Tanpa Facebook, tiada cara lain untuk kami berkomunikasi dengan mudah. Bukan semua negara menggunakan Whatsapp. Bukan semua negara berkomunikasi di Twitter. Facebook dihadkan penggunaannya.
Saya tiada ramai kawan.
Tanpa Facebook, saya tidak ada banyak medium berbual dengan sahabat yang sesungguhnya sahabat.
Lalu saya beranikan diri menambah kembali beberapa orang kenalan yang sangat akrab, dan perbualan kami amat personal.
Apabila saya sangat bengang dengan mahasiswa dan mahasiswi yang biadab dalam komunikasi menjemput saya ke program, saya balas dengan penuh rasa sabar dan tenang, emel pelajar berkenaan, namun sekali sekali rasa geram yang meluap-luap itu, saya kongsikan dengan rakan di Facebook peribadi saya, yang dibaca oleh hanya 5 ke 10 orang sahabat.
Apabila kita berbual dengan sahabat yang sangat rapat, faham-faham sahajalah bahasanya.
“Kadang-kadang tu, ana rasa macam nak hempuk dengan tong gas je mamat ni” antara ayat saya di dalam Facebook dengan rakan-rakan.
‘Mamat’ kurang ajar yang tidak reti berbahasa itu, saya rahsiakan namanya walaupun daripada pengetahuan sekadar 5 ke 10 rakan di Facebook. Hanya ceritanya yang saya kongsi.
Dan sahabat-sahabat saya pula membalas, “kalau dah scholars Petronas, hempuklah dengan tong gas Petronas!”
“Tong hijau tu, nanti timbul prasangka pulak!” tambah seorang lagi.
Ia bahasa sahabat dengan sahabat.
Kerana kami ada kehidupan dan kesibukan di luar Facebook, seperti kebanyakan manusia lain.
Di kalangan sahabat saya, masih ada yang tidak faham-faham betapa bahayanya print screen, apatah lagi apabila ia dipos pula ke Whatsapp!
Tulislah amaran yang macam mana sekali pun, jangan siksa pengguna Whatsapp dengan melarang mereka forward, atau suruh mereka simpan rahsia. Iman kita bukan kuat mana pun!
“Ini untuk kita-kita sahaja, jangan forward ke group lain” penghantar print screen memberi amaran.
Lima orang menyebut “ok, ok, ini amanah”, dan orang keenam, sudah pun pos ke group lain yang beliau percaya, dengan pesanan, “ini untuk kita-kita sahaja”.
Bayangkan, jika perbualan saya dengan sahabat tadi di’print screen‘ dan disebarkan, sudah tentulah ia menjadi “ugutan bunuh Ustaz Hasrizal terhadap pelajar Petronas!!!”
Tidakkah ia suatu kebodohan? Malangnya yang bodoh itulah perkara enak untuk dikongsi-kongsi, disebar-sebar, sering juga atas nama agama!
SALAH SAYA ATAU SAHABAT
Akhirnya saya bertanya kepada diri, adakah sahabat-sahabat saya tidak faham-faham, atau saya yang tidak serik-serik.
Sahabat saya adalah sahabat yang terpuji, beliau berani berdepan dengan saya membuat pengakuan maaf atas keterlanjurannya print screen perbualan saya. Malah sanggup jika saya putuskan persahabatan dengannya kerana dia tahu kesan print screen beliau itu terhadap hidup saya dan keluarga. Tetapi, saya memang sudah tidak punya ramai sahabat ini, masakan saya hendak ‘membuang’ sahabat yang ada.
Sesungguhnya saya maafkan dia, dia, dia dan dia kerana setiap seorang mereka melakukan print screen, bukan dengan maksud menganiaya saya, tetapi akhirnya menjadi penganiayaan paling kejam, yang lebih teruk daripada apa yang ‘musuh’ lakukan terhadap diri.
Sesungguhnya kecuaian sahabat, lebih besar balanya berbanding ketelitian musuh!
Tersebarnya print screen dengan nama saya, ia bukan fitnah. Memang memang perkataan saya. Perkataan peribadi saya dengan dua tiga orang sahabat saya, di dalam akaun peribadi saya, dan bukan kenyataan umum. Apa yang disebarkan itu adalah aurat, tajassus dan daging saudaramu yang tidak halal dijamah, apatah lagi oleh amilin gerakan Islam.
Jika tentera al-Fatih, tidak tergamak memetik anggur orang ramai untuk diberikan kepada Sultan, semasa menuju penawanan Constantinople, tandanya perjuangan mahu menegakkan negara Islam itu masih jauh daripada kejayaan, jika saban hari kerja kita adalah mengumpat, mengeji dan mencaci sebutir anggur kecut bernama Hasrizal ini.
Walhal, saya hanya sebutir anggur kecut.
Tiada berpihak kepada mana-mana puak dan jemaah dalam jemaah.
Tetapi selepas hampir 30 tahun berada di dalam PAS, saya faham, jemaah kita sering pandai mencipta musuh. Jika ada seseorang itu berbeza pendapat, beliau akan dibentuk dengan kebejatan muamalah kita hingga akhirnya beliau menjadi musuh yang sempurna, ciptaan kita sendiri. Kita tidak sanggup menerima sahabat yang berbeza pendapat. Kita sepertinya mahu mengubah dia hingga akhirnya dia menjadi musuh kita.
Tulisan ini hanya sebagai memenuhi permintaan beberapa pihak, yang khuatir dengan penyebaran print screen saya, dan mahu saya membantu adik-adik saya, kalau pun tidak anak-anak saya, berhenti membuat dosa, berbekalkan sebuah penjelasan.
Saya bukanlah budak-budak. Jika saya kritik anggota Majis Syura Ulama dalam perbualan saya dengan sahabat saya, ia adalah kritikan rakan-rakan sepengajian. Kami satu batch. Cuma, saya ini agak comot.
Lalu mungkin ada anak muda yang membaca print screen saya jadi tersalah sangka, “sapa mamat bangang ni dok maki ulama kita!”
Maka inilah pendirian saya.
Saya yang tiada apa-apa, tiada jawatan atau apa-apa kepentingan. Hanya sebuah nama yang pernah singgah dalam sebuah usaha bersama. Saya cuma cemburu dengan anak muda. 90% apabila berfikir tentang anak muda, akan fikir apa produk yang mereka hendak jual kepada anak muda. Hanya 10% yang memikirkan diri anak muda itu, dan berapa peratus sangatlah daripada 10% itu yang merealisasikan keprihatinan mereka kepada tindakan.
Apabila anak-anak muda dibuli minda mereka dengan falasi-falasi fikrah di dalam tamrin dan usrah, ia saya anggap sebagai perbuatan merosakkan anak muda. Jika mahu berebut jawatan, berebutlah. Tetapi jangan justifikasikan perebutan itu dengan mengkucar-kacirkan minda.
“Jika ulama memimpin jemaah kita, mereka memimpin dengan al-Quran dan al-Sunnah. Dan Allah bersama dalam perjuangan mereka. Jika bukan ulama yang memimpin, mereka hanya bergantung kepada akal. Maka kita mahu jemaah kita dibantu oleh Allah, hendaklah kita membuat pilihan kepimpinan yang betul”
Ini adalah kenyataan yang beracun. Tiada jawapan yang betul boleh diberikan kepada soalan yang salah. Soalan yang salah ini tersebar di sana sini, dah saya melihatnya sebagai sebuah formula self destructive bagi mana-mana perkumpulan yang menjamahnya!
Tiada lagi akaun Facebook peribadi
Menolak wacana beracun di dalam usrah dan tamrin kalangan anak muda, pada menjustifikasi kepimpinan ulama, atau kepimpinan profesional
Merumuskan wacana harapan, di blog ini secara khusus, dan kebetulannya di Majalah I keluaran akan datang hasil dua jam temuramah (sebelum kejadian print screen terkini).
Bertawakkal kepada Allah agar meneguhkan sabar dan istiqamah, hingga mati dalam husn al-khatimah.
“Great minds discuss ideas, average minds discuss events, small minds discuss people”
Facebook Notice for EU! You need to login to view and post FB Comments!
Previous Pemberontak Yang Seimbang
Next Beragama Dengan Akal Yang Sihat
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
16/11/2014 at 1:10 AM
Alat komunikasi yg saya gunakan kini, hanyalah telefon “landline” dan e-mel.
Once in a blue moon, snail mail (pos).
Juga, spt skrg, sekali sekala komen di blog.
Alhamdulillah, dgn cara ini, saya dianugerahi lebih masa utk banyak merenung dengan hati dan akal yang tenang.. ke langit, ke alam ciptaan tuhan dan paling utama..berkomunikasi sambil merenung ke dalam mata anak-anak saya yang masih hijau. 🙂
16/11/2014 at 12:19 PM
Kembali ke alam nyata. Alam maya hanya alat berkomunikasi, buksn alternatif kpd alam nyata. Jika alat sudah tidak berfungsi seperti sepatutnya, tindakan bijak adalah mencari alat lain, atau kembali kpd cara asal yg lebih berkesan.
Semoga Allah SWT memperteguhkn hati enta, dan mempermudahkn segala urusan.
16/11/2014 at 10:12 PM
Terima kasih Abang Amin.
Nampaknya circle yang dahulu saling membantu kita menjaga iman, kini berubah menjadi lingkaran membakar kebaikan. Moga berundur ke belakang, mengurangkan kayu memanjang api.
17/11/2014 at 11:14 AM
Saya pun baru2 ini terpaksa mengambil keputusan drastik – delete whatsapp dan telegram. Group whatsapp keluarga yang tujuan asalnya utk merapatkan hubungan sesama ahli keluarga, hanya menjadi medan sindir menyindir dan medium baru utk surat berantai daripada tahun 60-an dan berita-berita palsu yang sudah berkali-kali kepalsuannya didedahkan. Saya mula menggunakan whatsapp pun agak terlewat, baru dalam setahun setelah diajak untuk menyertai grup sekolah. Whatsapp memang bala yang lebih besar daripada facebook.
17/11/2014 at 8:08 PM
Whatsapp itu adalah ujian kepada free will. Dapat sebuah telefon, bagaimana mengendalikannya, sebelum dapat kuasa. Apabila privasi pun disebar luas, tandanya tiada rasa hormat kepada individualiti rakyat. Sesiapa sahaja akan ditelanjangkan, demi membuktikan asap itu berapi.
Individu rosak, keluarga rosak, negara pun rosak, kerana kelemahan diri menguruskan ‘kuasa’
17/11/2014 at 10:21 PM
Tahniah atas kemampuan ustaz berbuat demikian. Cuma kalau ada kesempatan, harapnya dapatlah sesekali kita berjumpa, melebarkan ukhuwwah seadanya.
18/11/2014 at 10:54 AM
yang di rumah ini janganlah dihentikan. Ada ramai lagi pembaca yang sangat setia.
Jumpa-jumpa terserempak itu mungkin lebih baik buat ustaz dari bersosial di mana-mana laman yang boleh dinampak orang dari luar dalam, malah boleh diambil gambar dan ditunjuk-tunjuk, eh itu Ustaz Hasrizal!
Moga sukses Ustaz! 🙂
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved